钦定古今图书集成/明伦汇编/宫闱典/第096卷 > 宁国公主 下嫁梅殷
## 钦定古今图书集成/明伦汇编/宫闱典/第096卷 > 宁国公主 下嫁梅殷

按《明外史公主列传》：“宁国公主，孝慈皇后所生，下嫁
梅殷。殷字伯殷，夏邑人，汝南侯思祖从子也。洪武十
一年，尚主为驸马都尉。天性恭谨，有谋略，便弓马。太
祖十六女诸驸马中尢爱殷。时李文忠以上公典国
学，而殷视山东学政，赐敕褒美，谓殷精通经史，堪为
儒宗，当世皆荣之。帝春秋高，诸王强盛，殷尝受密命”
辅皇太孙。及燕师逼，建文帝命殷充总兵官，镇守淮
安，悉心防御，号令严明。燕师破何福军，执诸将平安
等。燕王遂遣使假道于殷，以进香为名。殷答曰：“进香，
皇考有禁，不遵者为不孝。”王大怒，复书言：“今兴兵诛
君侧恶，天命有归，非人所能阻。”殷割使者耳鼻纵之，
曰：“留汝口为殿下言君臣大义。”王为气沮。而凤阳守
徐安亦拆浮桥，绝舟楫以逼燕。燕兵卒不能渡淮。乃
涉泗，出天长，取道扬州。燕王即帝位，殷尚拥兵淮上。
帝迫公主啮血为《书》投殷。殷得书痛哭，问使者：“建文
帝何在？”曰：“去矣。”殷曰：“君存与存，吾姑忍俟之。”乃还京。
帝闻殷至，大喜，迎劳曰：“驸马劳苦。”殷曰：“劳而无功。”帝
默然。永乐二年，都御史陈瑛奏殷畜养亡命，出入其
家者八十馀人，与女秀才刘氏朋邪诅咒。帝因谕户
部考定公、侯、驸马伯仪仗从人之数，而别命锦衣卫
执殷家人送辽东。明年冬十月，殷入朝。前军都督佥
事谭深、锦衣卫指挥赵曦挤殷死笪桥下，而奏殷自
投水死。都督同知许成发其事。帝怒，罪深、曦二人曰：
“上命也。”帝大怒，立命力士持《金瓜》落二人齿，斩之，籍
其家。遣官为殷治丧，谥《荣定》，而封许成为永新伯。初，
公主闻殷死，谓上果杀殷，牵衣大哭，问：驸马安在。帝
哭曰：“为主迹贼，无自苦。公主谨护二子顺昌、景福。”帝
以顺昌为中府都督同知佥事，景福旗手卫指挥使，
赐公主《书》曰：“驸马殷虽有过失，兄以至亲不问。比闻
溺死，兄甚疑之。都督许成来首，已加爵赏。谋害之人，
悉置重法，特报妹知之。”瓦剌灰者，降人也，事殷久，谓
深曦实杀殷，请于帝，断二人手足，剖其肠祭。殷遂自
缢死。十二月进封公主为宁国长公主，命户部全给
顺昌等月俸米，寻复命全给长公主岁禄。宣德中，与
世袭。孙纯举成化十七年进士，为定远知县，忤上官，
弃归。袭武阶，为中都副留守。初，公主闻燕王反，尝贻
书责以大义，不答。燕兵至淮北，贻书公主，命“迁居太
平门外，勿罹兵祸”，公主亦不答。

按《江宁府志》：“梅殷，汝南侯思祖从子，尚宁国公主，恭
谨有谋，善骑射，诸驸马中，高皇爱之，尝命提督山东学校。敕云：‘朕观古之帝王，必赖贤才辅佐，以成治功。
贤才之在天下，必待明师教育，以成器用。尔驸马都
尉梅殷，幼承家教，长能笃学，精通经史，颇有才华，虽
迺武臣之裔，堪为文儒之宗。今特命汝提督山东学
校，作养人材，兼理地方等处事务。汝唯钦承朕命，勿
负所托’。”